

LĒMUMS

Ādažos, Ādažu novadā

2024. gada 28. novembrī **Nr.** **438**

**Par Kalngales brīvā laika pavadīšanas centra “Kadiķis” telpas bezatlīdzības lietošanu**

Ādažu novada pašvaldības dome izskatīja Senioru biedrības “Paeglis” (reģ. Nr. 40008208733, juridiskā adrese: Dzērvju iela 7, Kalngale, Carnikavas pag., Ādažu nov., LV-2163 (turpmāk – Biedrība)) 30.09.2024. iesniegumu (reģ. Nr. ĀNP/1-11-1/24/4983), ar lūgumu pagarināt 01.12.2022. līgumu Nr. JUR 2022-12/1291 par telpu bezatlīdzības lietošanu brīvā laika pavadīšanas(BLP) centrā “Kadiķis”, Cīruļu ielā 10, Kalngalē, Carnikavas pagastā, Ādažu novadā (turpmāk – Līgums) līdz 2025. gada 31. decembrim.

Ar Līgumu Biedrībai bezatlīdzības lietošanā nodota 58 m2 liela telpa BLP centrā “Kadiķis” Ādažu novada pensionāriem publiski pieejamu bezmaksas pasākumu organizēšanai veselības stiprināšanas, tradīciju veicināšanas un kultūras jomā. Telpas izmantošanas laiks: otrdienās no plkst. 10.00 līdz 13.00 un trešdienās no plkst. 17.30 līdz 19.30. Līgums noslēgts pamatojoties uz domes 23.11.2022. lēmumu Nr. 539 “Par Kalngales brīvā laika pavadīšanas centra “Kadiķis” telpas nodošanu bezatlīdzības lietošanā senioru biedrībai “Paeglis””. Līguma darbības termiņš ir 31.12.2024.

Pārbaudot ziņas par Biedrību Valsts ieņēmumu dienesta tīmekļvietnē (aplūkots 17.10.2024.), konstatēts, ka Biedrība nav sabiedriskā labuma organizācija.

Politiska lēmuma būtību raksturo ne tik daudz lēmuma pieņēmējs, bet gan tas, vai lēmuma pieņēmējs lēmuma saturu ir tiesīgs noteikt brīvi (patvaļīgi), pēc saviem ieskatiem. Atšķirība starp politiskiem apsvērumiem un juridiskiem apsvērumiem, nosakot lēmuma saturu, ir šāda -politisku apsvērumu gadījumā lēmuma pieņēmējs brīvi var lemt par to, vai šāds lēmums ir labs vai slikts. “Labs” vai “slikts” lēmums ir relatīvi jēdzieni, kas balstīti lēmuma pieņēmēja uzskatos un vērtībās. Politiska lēmuma gadījumā lēmuma pieņēmēja rīcības brīvība tiesību normās noteiktajos ietvaros ir absolūta, proti, lēmuma pieņēmējam nav jāizdara lietderības apsvērumi (nav jāvērtē, vai lēmums ir piemērots, nepieciešams un atbilstošs).[[1]](#footnote-1)

Ņemot vērā iepriekšminētās Biedrības darbības un telpu izmantošanas mērķus, to, ka pašvaldība darbojas patstāvīgi, ievērojot valsts un savas administratīvās teritorijas iedzīvotāju intereses, kā arī to, ka Biedrības piedāvātās aktivitātes būs publiski pieejamas novada iedzīvotājiem, kā arī tiks nodrošinātas sabiedrībai bez maksas, ir lietderīgi nodot Biedrībai telpu Kalngales BLP centrā “Kadiķis” bezatlīdzības lietošanā vēl uz vienu gadu ar tiem pašiem Līguma nosacījumiem.

Tomēr, jāievēro apstāklis, ka šis lēmums satur politiskas gribas izšķiršanos (politisks lēmums), bet šādi lēmumi nevar tikt pieņemti pastāvīgi. Uzņēmumi, kas saņem atbalstu, neiegūst tiesisko paļāvību par atbalsta likumību, ja vien tas nav piešķirts likumīgā procedūrā, un rūpīgam saimnieciskās darbības subjektam būtu jābūt spējīgam nodrošināt, lai šī procedūra tiktu ievērota.[[2]](#footnote-2) Proti, Iesniedzējam nevar būt tiesiskā paļāvība par pašvaldībai piederošo telpu izmantošanu bez atlīdzības, ja tas ir piešķirts, neievērojot tiesību aktos noteikto procedūru un priekšnosacījumus. Tādējādi Iesniedzējam rosināms reģistrēties Sabiedriskā labuma organizāciju reģistrā.

Pamatojoties uz Pašvaldību likuma 4. panta pirmās daļas 5., 6. un 7. punktu, 5. panta pirmo daļu, kā arī 73. panta pirmo un ceturto daļu, Publiskas personas finanšu līdzekļu un mantas izšķērdēšanas novēršanas likuma 2. panta pirmo daļu un 5. panta otrās daļas 5. punktu un trešo daļu, domes 23.03.2022. lēmumu Nr. 115 “Par Ādažu novada sociālā dienesta telpu nomas maksu”, kā arī Izglītības, kultūras, sporta un sociālās komitejas 06.11.2024. atzinumu, Ādažu novada pašvaldības dome

**NOLEMJ:**

1. Pagarināt starp Ādažu novada pašvaldību un senioru biedrību “Paeglis” (reģ. Nr. 40008208733, juridiskā adrese: Dzērvju iela 7, Kalngale, Carnikavas pag., Ādažu nov., LV-2163), 01.12.2022. noslēgtā līguma Nr. JUR 2022-12/1291 darbības termiņu līdz 31.12.2025 par telpas 58 m2platībā bezatlīdzības lietošanu brīvā laika pavadīšanascentrā “Kadiķis”, Cīruļu ielā 10, Kalngalē, Carnikavas pagastā, Ādažu novadā.
2. Centrālās pārvaldes Juridiskajai un iepirkumu nodaļai līdz 12.12.2024. sagatavot 1. punktā noteiktās vienošanās projektu.
3. Aicināt senioru biedrību “Paeglis” līdz 31.12.2025. izvērtēt nepieciešamību reģistrēties Sabiedriskā labuma organizāciju reģistrā un par pieņemto lēmumu informēt pašvaldību.
4. Pašvaldības izpilddirektoram parakstīt 1. punktā noteikto vienošanos.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Sk. Briede J., Danovskis E. Politiska lēmuma nozīme administratīvajās tiesībās. Jurista Vārds, 11.08.2015., Nr. 31 (883), 10. -14. lpp. [↑](#footnote-ref-1)
2. Sk. <https://www.cobalt.legal/uploads/news/2171/2009_11_04_Saldo_nelikumigs_valsts_atbalsts_bistama_davana.pdf> [↑](#footnote-ref-2)